মিস মার্ভেল (টেলিভিশন ধারাবাহিক)
মিস মার্ভেল হলো একটি মার্কিন টেলিভিশন ক্ষুদ্র ধারাবাহিক যা বিশা কে. আলি স্ট্রিমিং সার্ভিস ডিজনি প্লাসের জন্য তৈরি করেছেন। মার্ভেল কমিকস চরিত্র কমলা খান / মিস মার্ভেলের উপর ভিত্তি করে মার্ভেল স্টুডিওজ কর্তৃক নির্মিত এ ধারাবাহিকটি মার্ভেল সিনেম্যাটিক ইউনিভার্সের (এমসিইউ) সপ্তম টেলিভিশন ধারাবাহিক। এটি মার্ভেল ফ্র্যাঞ্চাইজির চলচ্চিত্রগুলোর সাথে সম্পর্কিত। বিশা কে. আলি প্রধান লেখক হিসেবে কাজ করেন এবং আদিল এল আরবি ও বিল্লাল ফাল্লাহ পরিচালনাকারী দলের নেতৃত্ব দেন। ইমান ভিলানি কমলা খান / মিস মার্ভেল চরিত্রে অভিনয় করেন। এছাড়া আরামিস নাইট, সাগর শেখ, রিশ শাহ, যেনোবিয়া শ্রফ, মোহন কাপুর এবং ম্যাট লিন্টজ এতে অভিনয় করেন। ২০১৯ সালের আগস্টে ধারাবাহিকটি ঘোষিত হয় এবং বিশা কে. আলির জড়িত থাকার কথা ঘোষণা করা হয়। ২০২০ সালের সেপ্টেম্বরে ভেলানিকে মিস মার্ভেল চরিত্রে যুক্ত করা হয় এবং এল আরবি ও ফাল্লাহ, শারমিন ওবায়েদ-চিনয় এবং মীরা মেননকে পরিচালক হিসেবে নিয়োগ পান। ২০২০ সালের নভেম্বরের শুরুতে আটলান্টা, জর্জিয়া এবং নিউ জার্সিতে চিত্রগ্রহণ শুরু হয়ে ২০২১ সালের মে মাসে থাইল্যান্ডে শেষ হয়। মিস মার্ভেল ৮ জুন ২০২২ তারিখে প্রথম প্রকাশিত হয় এবং এতে মোট ছয়টি পর্ব রয়েছে। এটি এমসিইউর চতুর্থ পর্যায়ের অংশ। ধারাবাহিকটি দ্য মার্ভেলস (২০২৩) চলচ্চিত্রের জন্য ভিত্তিপ্রস্তর হিসেবে কাজ করে, যেখানে ভেলানি ধারাবাহিকের অন্যান্য সদস্যদের সাথে কমলা খানের ভূমিকায় পুনরায় অভিনয় করবেন।